<classify> TANZANIA na Uganda, wiki hii zinatarajiwa kusaini mikataba mbalimbali ya ushirikiano, ikiwa ni pamoja na uendelezaji wa bomba la kusafi risha gesi asilia kutoka nchini kwenda Uganda na mwingine wa ushirikiano katika masuala ya elimu na mafunzo.Uwekaji saini wa makubaliano hayo utafanyika katika Mkutano wa Pili wa Tume ya Kudumu ya Pamoja ya Ushirikiano JPC kati ya Tanzania na Uganda utakaofanyika Kampala kwa siku tatu kuanzia leo. Ujumbe wa Tanzania katika mkutano huo utaongozwa na Waziri wa Mambo ya Nje na Ushirikiano wa Afrika Mashariki, Dk Augustine Mahiga.Mkutano huo wa JPC unafanyika pamoja na mambo mengine ni utekelezaji wa azma ya viongozi wa nchi hizo, Rais John Magufuli na mwenzake wa Uganda, Yoweri Museveni ya kuimarisha ushirikiano wa kibiashara, hususan katika ujenzi wa miundombinu itakayoboresha biashara kati ya Tanzania na Uganda. Maeneo mbalimbali ya ushirikiano yatajadiliwa katika mkutano huo yakiwemo ujenzi wa miundombinu ya barabara, usafiri wa majini, reli, anga, nishati ya umeme na vituo vya kutoa huduma kwa pamoja mipakani ambayo yana mchango mkubwa katika ukuaji wa uchumi na biashara ya nchi hizo. Maeneo mengine yatakayojadiliwa ni pamoja na ushirikiano katika kilimo, utalii, biashara za mipakani na afya.Aidha, mkutano huo utatoa fursa ya kuimarisha ushirikiano katika sekta za mazingira, maji na michezo. Mkutano wa kwanza wa JPC ulifanyika Arusha Aprili mwaka jana ambapo pande mbili zilikubaliana kushirikiana katika maeneo mbalimbali ambayo mkutano wa Kampala utapata fursa ya kutathmini utekelezaji wake na kuibua maeneo mapya ya ushirikiano. Kusainiwa kwa mikataba hiyo kunakuja wakati nchi hizo mbili kati ya sita za Jumuiya ya Afrika Mashariki EAC zikiweka mambo sawa ili kuanza ujenzi wa bomba la mafuta kutoka Hoima, Uganda kwenda Tanga, Tanzania. Bomba la mafuta litakalokuwa na urefu wa kilometa 1,445, kwa kiasi kikubwa, kilometa 1,115 litakuwa katika ardhi ya Tanzania.Jumla ya wilaya 24 na vijiji 184 vitapitiwa na bomba hilo kwa upande wa Tanzania ambalo litapita katika mikoa minane ya Kagera, Geita, Shinyanga, Tabora, Singida, Dodoma, Manyara na Tanga. Aidha, ujenzi wa bomba hilo unaotarajiwa kugharimu Dola za Marekani bilioni 3.5 zaidi ya Sh trilioni 7, bomba lake litakuwa na kipenyo cha inchi 24 na hiyo ni kulingana na aina ya mafuta yaliyogunduliwa Uganda ambayo ni mazito na yenye kawaida ya kunata. Kwa jinsi hiyo yatakuwa yanasafirishwa kwa njia ya kupashwa moto. Ndilo bomba la kwanza kwa urefu duniani kwa mafuta yanayosafirishwa kwa kupashwa joto.Ujenzi wake unatarajiwa kutoa ajira 10,000 ndani ya kipindi cha miaka mitatu ya utafiti, upimaji na ujenzi na ajira 1,000 za kudumu. Mafuta yaliyogunduliwa Uganda ni takribani mapipa bilioni 6. Mapipa yatakayokuwa yanasafirishwa kwa siku kupitia bomba hilo ni 216,000 kwa siku. Uganda inatazamiwa pia kujenga nchini mwake kiwanda cha kusafisha mapipa 60,000 ya mafuta kwa siku. Gesi ya Tanzania Waziri wa Nishati nchini Uganda, Irene Muloni amethibitisha kuwapo kwa ushirikiano huo, Uganda ikiihitaji sana gesi asilia ambayo itatumika katika viwanda vyake vya uzalishaji bidhaa za chuma.Aliiambia Kamati ya Bunge ya Rasilimali za Asili katika Bunge la Uganda kuwa mazungumzo na Tanzania yanaendelea vyema ili hatimaye Uganda ianze kutumia gesi asilia kutoka nchi hiyo jirani. Muloni alisema Uganda ina zaidi ya tani milioni 300 za chuma katika maeneo mbalimbali hususan katika wilaya zilizopo magharibi mwa nchi hiyo za Kisoro na Kabale.Hata hivyo, kwa sababu ya sekta ya chuma haiendelei kwani wamekuwa wakitumia fedha nyingi kwa ajili ya kuingiza bidhaa zinazotokana na chuma kutoka China. Kwa mujibu wa utafiti wa Agosti mwaka 2015, Uganda ilitumia takribani Dola za Marekani milioni 280 Sawa na Sh trilioni moja za Uganda katika mwaka 2011 ili kuingiza bidhaa za chuma. Katika mwaka huo, serikali ilizuia kuuzwa nje ya nchi bidhaa za chuma ambazo hazikuwa zimechakatwa. Kwa mujibu wa CIA World Fact Book, mpaka Januari mwaka huu, Tanzania inaelezwa kuwa na gesi asilia yenye futi za ujazo trilioni 51.54.  <topic>: kitaifa 